**НАСОКИ ЗА КАНДИДАТСТВАНЕ В**

**ЕСЕННА КОНКУРСНА СЕСИЯ 2024 НА ФОНД „НАУКА“**

1. **ЦЕЛ НА КОНКУРСА**

Фонд „Наука“ стимулира развитието на научноизследователската дейност в Медицински университет – Варна (МУ – Варна), подпомага кариерното израстване на академичния състав с акцент върху докторанти, постдокторанти и млади учени. Целта на предстоящата конкурсна сесия е да осигури конкурентно финансиране на фундаментални, експериментални или приложни научни проекти.

1. **НОРМАТИВНА БАЗА**

**Конкурсът се обявява в съответствие с:**

1. Наредба за условията и реда за оценката, планирането, разпределението и разходването на средствата от държавния бюджет за финансиране на присъщата на държавните висши училища научна или художественотворческа дейност, приета с Постановление на Министерски съвет (ПМС) № 233 от 10.09.2016 г., в сила от 01.01.2017 г.
2. Правилник за дейността на МУ – Варна, приет на 18.03.2013 г., последно изменен 07.03.2024 г.;
3. Правилник за устройството и дейността на фонд „Наука“, приет на 29.03.2017 г., последно изменен 16.09.2024 г.

Организирането, провеждането и отчитането на конкурсите, вкл. и окончателното класиране на проектите, се извършва от Експертната комисия на фонд „Наука“ (ЕК). Академичният съвет на МУ – Варна осъществява контрол върху работата на Експертната комисия и приема резултатите от конкурса за съответната година.

1. **ВИДОВЕ ПРОЕКТИ И ЛИМИТ НА ФИНАНСИРАНЕ**

* **Малък проект за научно изследване** – с бюджет до **12 000 лв.**;
* **Голям проект за научно изследване** – с бюджет до **80 000 лв.**;
* **Инфраструктурен проект** – с бюджет до **80 000 лв.**

1. **УСЛОВИЯ ЗА ДОПУСТИМОСТ**

**4.1. Екип на проекта**

Екипът на проекта задължително включва позициите „Ръководител“ и „Административен и финансов отговорник“, които могат да се заемат от едно и също лице. Административният и финансов отговорник координира и отчита проекта, съгласно регламента на фонд „Наука“.

**Изисквания към участниците в екипа по проекта:**

1. Ръководителят на екипа на проекта задължително трябва:

* да е преподавател от МУ – Варна с доказана научна компетентност и опит, съответстващи на целите на проекта;
* да притежава образователно-научна степен „Доктор“;

1. Не могат да бъдат ръководители на проекти кандидати, които са с установени нарушения в изпълнението на предходни и/ или текущи проекти, финансирани от фонд „Наука“ за последните три години;
2. В екипа на проекта могат да участват преподаватели на основен трудов договор или на трудов договор за допълнителен труд в МУ – Варна по чл. 111 от Кодекса на труда, както и докторанти и студенти от университета;
3. Допустимо е в екипа на проекта да се привличат преподаватели, изследователи и докторанти от други научни организации и университети;
4. Задължително условие при кандидатстване с малък проект е включеният в екипа докторант, чийто дисертационен труд се подпомага, да е с влязла в сила заповед за зачисляване.

Несъобразени с горните изисквания изследователски проекти не се допускат до участие в конкурса.

**4.2. Условия за допустимост на проектните предложения**

По настоящата процедура са допустими за финансиране само проектни предложения, които допринасят за развитието на една или повече от научните области в МУ – Варна, в които се извършва обучение на студенти и докторанти.

Специфичните изисквания по отношение на видовете проекти са:

* Малкият проект за научно изследване задължително подпомага докторанти във връзка с реализация на научното изследване, включено в дисертационния им труд;
* Големият проект за научно изследване изисква извършване на значими научни изследвания в установените приоритетни направления при налична научна база и инфраструктура;
* Инфраструктурният проект изисква създаване на нова и/ или модернизиране на съществуваща научна инфраструктура, която ще създаде условия за провеждането на качествени и конкурентоспособни научни изследвания.

**4.3. Общи условия за допустимост на разходите:**

* да са финансово обосновани и законосъобразни;
* да са необходими за изпълнението на заложените в план-графика на проектното предложение дейности.

**4.3.1. Допустими разходи:**

1. Апаратура и оборудване;
2. Ремонт и поддръжка на апаратура и оборудване;
3. Реактиви, химикали, тестове и др.;
4. Медикаменти;
5. Медицински и/ или лабораторни консумативи;
6. Канцеларски материали и консумативи, необходими за обезпечаване на дейността по проекта;
7. Командировки на екипа;
8. Участия в научни форуми, в т.ч. такса за участие;
9. Външни услуги (за лабораторни изследвания, анализи, литература, софтуер, куриерски услуги, копирни услуги и др.);
10. За публикуване на научните резултати;
11. Възнаграждения на членовете на проектния екип.

**4.3.2. Задължителни разходи**

1. За възнаграждение на финален рецензент в размер на 300 лв. (съгл. чл. 20, ал. 2 от *Наредбата за условията и реда за оценката, планирането, разпределението и разходването на средствата от държавния бюджет за финансиране на присъщата на държавните висши училища научна или художественотворческа дейност* и решение на Академичен съвет № 8/ 15.09.2020 г.);
2. Осигуровки на финален рецензент за сметка на работодателя в размер на   
   57, 06 лв.

**4.3.3. Недопустими разходи**

1. Закупуване на обзавеждане, битови уреди, телефонни апарати и други подобни;
2. Закупуване на реактиви, консумативи и апаратура, които не са пряко свързани с дейностите по проекта;
3. Закупуване на работно облекло и обувки;
4. Абонамент на вестници и неспециализирани списания;
5. Заплащане на такси за участие в курсове за квалификация, компютърна грамотност, езикова подготовка, допълнително заплащане на телефони и др.;
6. Ремонт на помещения (с изключение на инфраструктурни проекти, които обезпечават качествени и конкурентоспособни научни изследвания);
7. Командировки, които не са пряко свързани с дейностите по проекта;
8. Участия в научни форуми, които не са пряко свързани с темата на проекта.
9. **ПРОВЕЖДАНЕ НА КОНКУРСА**

**5.1. Същност на процедурата**

Обявяване на конкурса: **17 септември 2024 г.**

Краен срок за подаване на проектните предложения: **17 октомври 2024 г.**

Краен срок за оценка и подбор на проектните предложения: **11 декември 2024 г.**

Краен срок за сключване на договор с ръководителя на екипа: **20 декември 2024 г.**

Максимален срок за изпълнение на одобрените проекти: **36 месеца.**

Със сключване на договора за финансиране, страните се споразумяват проектът да бъде изпълнен в одобрените параметри, респективно финансирането да обезпечи заложените дейности.

Закупуването на предвидените във финансовия план на проекта апаратура, консумативи, материали, външни услуги и други се извършва съгласно изискванията на ЗОП.

**5.2. Документи за кандидатстване**

Документите ще бъдат подавани само в електронен вид (DOC/ DOCX и сканиран PDF файл **с подписи[[1]](#footnote-1))**, в следната последователност:

1. Подаване на заявление за кандидатстване **до 17 ч. на 17 октомври 2024** **г.** на имейл [office\_mu@mu-varna.bg](mailto:office_mu@mu-varna.bg);
2. Подаване на проектните предложения и задължителните приложения към тях **до 17 ч. на 17 октомври 2024** **г.** на имейл apply.[fond.nauka@gmail.com](mailto:fond.nauka@gmail.com).
3. В срок **вкл. до 11 октомври 2024 г.** могат да се задават въпроси (извън Насоките за кандидатстване) **ЕДИНСТВЕНО** чрез ел. поща fond.nauka.mu.varna@gmail.com. След тази дата няма да се отговаря на запитвания.

**5.2.1. Изисквания към попълването и подаването на заявлението за кандидатстване:**

Заявлението за кандидатстване (Приложение № 6 от Насоките за кандидатстване) се попълва електронно и подписва от ръководителя на проектния екип, след което се изпраща в сканиран PDF файл по имейл (office\_mu@mu-varna.bg) към деловодството на МУ – Варна. Включването в конкурса **задължително** изисква подаването на заявлението да е последвано от изпращане на формуляра за кандидатстване и приложенията към него на имейл apply.[fond.nauka@gmail.com](mailto:fond.nauka@gmail.com), като в „Относно“ следва да се отбележи: „Документи към Заявление № …“ (отбелязва се получения от деловодство входящ номер).

**5.2.2. Изисквания към попълването на формуляра на проектното предложение:**

1. Проектните предложения се представят съгласно одобрените формуляри за научен и инфраструктурен проект (Приложения № 1 и № 2 от Насоките за кандидатстване) за конкретната конкурсна сесия;
2. Задължително е попълването на всички полета от формуляра, включително позициите, изискващи обосновка. В секциите за ръководител, административен и финансов отговорник и за членове на екипа задължително се попълват всички данни и собственоръчно се полагат оригинални подписи.
3. Секциите и частите от таблиците, които остават непопълнени, не се изтриват.
4. Недопустимо е противоречие в информацията между отделните части на формуляра;
5. В раздел „Оценка на потенциала на изследователския екип“ от формуляра за научен проект е задължително пълното библиографско описание на публикациите;
6. В секция „Очаквани резултати и приноси от проекта“ към раздел „Описание на проекта“ от формуляра за инфраструктурен проект е необходимо предвиждането на публикации в научни издания, от които едно задължително реферирано в Web of Science и/ или Scopus и две задължително в Scripta Scientifica Medica/ Scripta Scientifica Medicinae Dentalis/ Scripta Scientifica Pharmaceutica/ Scripta Scientifica Salutis Publicae;
7. За всеки разход следва да е посочена обосновка в описанието на проекта (в т.ч. командировките трябва да са обвързани с конкретни дейности по проекта);
8. Бюджетът на проекта трябва да отговаря на следните изисквания:

* да е попълнен в български ЛЕВА;
* цените следва да са посочени с включено ДДС;
* включените разходи трябва да са допустими;
* всички междинни и крайни суми да са коректни;
* когато се предвиждат възнаграждения, в сумата им следва да се включат и средствата за осигуровки от страна на работодателя;
* възнагражденията на участниците, когато ще се изплащат такива, не могат да надвишават:
* **35%** от бюджета на проекта при участие на докторанти и/ или млади учени;
* **10%** от бюджета на проекта при неучастие на докторанти и/ или млади учени;
* при разпределяне на възнагражденията най-малко **30%** от тях се предвиждат за включените в екипа докторанти и/ или млади учени;
* планираните разходи за канцеларски материали и консумативи следва да са до 800 лв. от проектния бюджет;
* планираните разходи за командировки на екипа следва да са:
* за големите проекти – общо до 8000 лв., като минимум половината от сумата е за докторанти, постдокторанти и млади учени;
* за малките проекти – общо до 2400 лв., като минимум половината от сумата е за докторанти, постдокторанти и млади учени;
* единичните цени, посочени във финансовия план, следва да са съгласно приложена актуална (*към датата на подаване на проектното предложение*) оферта;
* важно условие преди изискване на оферта е да се проверят възможностите за доставка, обезпечени от сключените от МУ – Варна договори (*за справка „Приложения по договори за доставка“ в Интранет страницата на университета:* intranet.mu-varna.bg);
* при планиране на лабораторни изследвания цените, посочени във финансовия план, трябва да са съобразени с действащия договор, а за услугите, които не са обект на този договор, цените са съгласно ценоразписа на съответната лаборатория, като и в двата случая е необходимо начисляване на ДДС;
* при необходимост от използване на опитни животни, във финансовия план и полето за обосновка на разходите следва да се предвиди разход за заплащане на такса за етичната оценка от Комисията по етика към животните при Българската агенция по безопасност на храните (БАБХ) към Министерството на земеделието и храните за издаване на разрешение.

**5.2.3. Приложения към проектното предложение:**

1. Автобиографии на членовете на екипа на проекта (Приложение № 5 от Насоките за кандидатстване);
2. Актуални ценови оферти от лицензирани фирми, с валидност минимум 90 дни, предлагащи съответните стоки и услуги;
3. Становище от научния ръководител за обвързаност на темата на проекта с дисертационния труд на докторанта (при малките проекти);
4. Заповед за зачисляване на докторанта (при малките проекти);
5. Резюмета от млади учени, докторанти и постдокторанти (при инфраструктурните проекти).
6. **За посочените във формуляра публикации се прилагат:**

* Справка от Библиотеката на МУ-Варна, която удостоверява в кои бази данни са реферирани публикациите (в електронен вариант при кандидатстването и в хартиен вариант с подписи при евентуално одобрение за финансиране на проекта);
* Справката да се изиска от Библиотеката на МУ-Варна до две седмици от обявяването на конкурса;
* Липсата на документа е основание за недопускането на изследователския проект до участие в следващите етапи на конкурса;
* Прилагат се титулните страници на списанието и публикациите (в електронен вид).

1. За посочените във формуляра участия в национални и/или международни проекти се прилагат допълнителни доказателства.

Приложенията по т. 1 и т. 2 са неразделна част от формуляра за кандидатстване с проектно предложение. Приложенията по т. 3 и т. 4 са задължителни само при кандидатстване с малък проект. Приложението по т. 5 не е задължително, когато не е приложимо. Приложенията по т. 6 и т. 7 са задължителни при кандидатстване с голям и/ или малък научен проект. Приложението по т. 6 е задължително при кандидатстване с инфраструктурен проект. Приложението по т. 7 не е задължително, когато не е приложимо.

**5.3. Проверка за административно съответствие от Техническа комисия**

Процедурата за оценка на постъпилите проектни предложения започва с проверка за административно съответствие от Техническа комисия, назначена със заповед на Ректора за конкретната конкурсна сесия. Комисията дава оценка по следните критерии:

1. Наличие на попълнен актуален формуляр за проектно предложение, включващ административно и научно описание на проекта и съответстващ на изискванията, описани в т. 5.2.2 от Насоките за кандидатстване;
2. Наличие на всички задължителни приложения, описани в т. 5.2.3 от Насоките за кандидатстване;
3. Наличие на съответствие с изискванията по отношение на:

* срока за подаване на документите;
* заявената сума за финансиране;
* бюджета на проекта;
* екипа на проектното предложение, съгласно т. 4.1. от Насоките за кандидатстване;
* описаните публикации в раздел „Оценка на потенциала на изследователския екип“.

Техническата комисия изготвя доклад с констатациите си, който се представя пред Експертната комисия на фонд „Наука“.

**5.4. Допускане до рецензия от страна на Експертната комисия на фонд „Наука“**

Експертната комисия се запознава с установените от Техническата комисия несъответствия и нарушения във формулярите, и приложенията на проектните предложения и обсъжда всяко едно от тях. При наличие на несъответствия и нарушения, несъвместими с установените нормативни изисквания на фонд „Наука“, в правомощията на Експертната комисия е да вземе решение съответните проектни предложения да не бъдат допускани до рецензия.

**5.5. Научна оценка на проектното предложение**

Научната оценка на проектните предложения се извършва от двама независими рецензента, които се определят и осъществяват дейността си, съгласно Правилника на фонд „Наука“. Всяко проектно предложение се оценява, като се спазват принципите на безпристрастност, компетентност и избягване конфликт на интереси. Оценяването се извършва по критерии, заложени в картата за рецензия, на базата на информацията, която екипите са подали в проектните си предложения. Картата за рецензия се актуализира спрямо Правилника за устройството и дейността на фонд „Наука“. Рецензентите обосновават писмено оценката си по всеки от заложените критерии. Оценката на проекта, получена от всеки рецензент, е процентният еквивалент на обобщената числова оценка по всеки от критериите.

Резултатите от оценяването се предоставят на Експертната комисия, която при необходимост търси допълнителни уточнения и експертност.

**5.6. Класиране на проектните предложения**

Крайната оценка на всеки проект е средноаритметичната стойност, получена от оценките на двамата рецензенти. Класирането се извършва от Експертната комисия на базата на крайната оценка на проектните предложения. В класирането не се включват проектни предложения, чиято крайна оценка е под 70%. Експертната комисия определя процентното съотношение за разпределянето на субсидията съответно за малки научни, големи научни и инфраструктурни проекти. Окончателното класиране и определените за финансиране се докладва пред Академичния съвет на МУ – Варна. След утвърждаването им от Академичния съвет, резултатите от проведеният конкурс се обявяват на интернет страницата на университета.

1. **ИЗПЪЛНЕНИЕ НА ПРОЕКТИТЕ**

Договорите с ръководителите на проектите, спечелили конкурса, се сключват в 10-дневен срок след обявяване на окончателното класиране. Изпълнението, финансирането, отчитането и прекратяването (при възникнала необходимост) на дейността по договора са регламентирани в *Наредбата за условията и реда за оценката, планирането, разпределението и разходването на средствата от държавния бюджет за финансиране на присъщата на държавните висши училища научна или художественотворческа дейност* и *Правилника за устройството и дейността на фонд „Наука“*.

Изпълнението на проектите се оценява въз основа на утвърдената от Ректора на МУ – Варна *Система от показатели за оценка, наблюдение и отчитане на резултатите на проектите, финансирани от фонд „Наука“ на МУ – Варна.*

**Неразделна част от Насоките за кандидатстване в есенна конкурсна сесия 2024 на фонд „Наука“ са следните приложения:**

1. Формуляр за кандидатстване с научноизследователски проект;
2. Формуляр за кандидатстване с инфраструктурен проект;
3. Карта за рецензия на научноизследователски проект;
4. Карта за рецензия на инфраструктурен проект;
5. Образец на автобиография;
6. Заявление за кандидатстване.

Приложенията към Насоките за кандидатстване в есеннаконкурсна сесия 2024 на фонд „Наука“ могат да бъдат изтеглени от интернет страницата на МУ – Варна: <http://mu-varna.bg/BG>, в раздел „Научна дейност“, секция „Фонд Наука“.

Насоките за кандидатстване са приети с решение на АС от ......................................................................

1. *Хартиеният екземпляр с оригиналните подписи на екипа ще бъде поискан при решение за финансиране на проекта.* [↑](#footnote-ref-1)